Document ID: 31976L0756

31976L0756
L 262/1
SLUŽBENI LIST EUROPSKE UNIJE
27.07.1976.
DIREKTIVA VIJEĆA
od 27. srpnja 1976.
o usklađivanju zakonodavstava država članica u odnosu na ugradbu uređaja za osvjetljavanje i svjetlosnu signalizaciju na motorna vozila i njihove prikolice
(76/756/EEZ)
VIJEĆE EUROPSKIH ZAJEDNICA
uzimajući u obzir Ugovor o osnivanju Europske ekonomske zajednice, a posebno njegov članak 100.,
uzimajući u obzir prijedlog Komisije,
uzimajući u obzir mišljenje Skupštine (1),
uzimajući u obzir mišljenje Gospodarskog i socijalnog odbora (2),
budući da se tehnički zahtjevi koje motorna vozila moraju ispuniti prema nacionalnom zakonodavstvu, između ostalog, odnose na ugradbu uređaja za osvjetljavanje i svjetlosnu signalizaciju;
budući da se ti zahtjevi razlikuju od jedne do druge države članice; budući da je stoga potrebno da sve države članice donesu jednake zahtjeve bilo povrh svojih postojećih pravila ili umjesto njih, posebno kako bi bilo moguće uvesti postupak EEZ homologacije tipa koji je bio predmet Direktive Vijeća 70/156/EEZ od 6. veljače 1970. o usklađivanju zakonodavstava država članica u odnosu na homologaciju tipa motornih vozila i njihovih prikolica (3) za svaki tip vozila;
budući da će zajednički zahtjevi za izradu uređaja za osvjetljavanje i svjetlosnu signalizaciju biti predmet daljnjih posebnih direktiva;
budući da usklađivanje nacionalnih zakonodavstava o motornim vozilima uključuje uzajamno priznavanje provjera koje obavlja svaka država članica na temelju zajedničkih zahtjeva; budući da za učinkovito funkcioniranje tog sustava ti zahtjevi moraju se primjenjivati od istog datuma,
DONIJELO JE OVU DIREKTIVU:
Članak 1.
Za potrebe ove Direktive „vozilo” znači svako motorno vozilo namijenjeno uporabi na cesti, s nadogradnjom ili bez nje na četiri kotača i najvećom konstrukcijskom brzinom većom od 25 km/h te njegova priključna vozila, osim tračnih vozila, traktora i strojeva za poljoprivredu i šumarstvo te komunalnih vozila.
Članak 2.
Nijedna država članica ne smije odbiti dodjelu EEZ homologacije tipa ni nacionalne homologacije tipa vozila zbog razloga koji se odnose na ugradbu uređaja za osvjetljavanje i svjetlosnu signalizaciju, bilo obveznih ili neobveznih, navedenih u točkama od 1.5.7. do 1.5.20. Priloga I. ako su ugrađeni u skladu sa zahtjevima utvrđenim u Prilogu I.
Članak 3.
Nijedna država članica ne smije odbiti niti zabraniti prodaju, registraciju, stavljanje u uporabu ili korištenje vozila zbog razloga koji se odnose na ugradbu svjetlosnih ili svjetlosno-signalnih uređaja, bilo obveznih ili neobveznih, navedenih u točkama 1.5.7. do 1.5.20. Priloga I. ako su ugrađeni u skladu sa zahtjevima utvrđenima u Prilogu I.
Članak 4.
Država članica koja dodjeljuje EEZ homologaciju poduzima potrebne mjere kako bi bila obaviještena o svakoj izmjeni dijelova ili značajki navedenih u točki 1.1. Priloga I. Nadležna tijela te države članice odlučuju treba li na izmijenjenom vozilu obaviti dodatna ispitivanja i sastaviti novi izvještaj. Ako ispitivanja dokažu nesukladnost sa zahtjevima ove Direktive, izmjena se ne odobrava.
Članak 5.
Sve izmjene potrebne radi prilagodbe zahtjeva iz priloga kako bi se uzeo u obzir tehnički napredak donose se prema postupku utvrđenom u članku 13. Direktive 70/156/EEZ.
Članak 6.
1. Države članice donose i objavljuju odredbe potrebne za usklađivanje s ovom Direktivom do 1. srpnja 1977. i o tome odmah obavješćuju Komisiju.
One primjenjuju te odredbe s učinkom od 1. listopada 1977. Međutim, do 1. listopada 1979. države članice ne smiju odbiti EEZ homologaciju ni nacionalnu homologaciju zbog razloga koji se odnose na ugradbu uređaja za osvjetljavanje i svjetlosnu signalizaciju, ako nisu ispunjeni zahtjevi iz točke 4.2.6. Priloga I. Ako su, međutim, uređaji navedeni u točki 4.2.6. ugrađeni, oni ispunjavaju zahtjeve tog odjeljka.
2. Nakon priopćenja o ovoj Direktivi, države članice osiguravaju da je Komisija pravovremeno obaviještena o svim nacrtima zakona i drugih propisa koje namjeravaju donijeti u području obuhvaćenom ovom Direktivom, kako bi Komisija podnijela svoje primjedbe.
Članak 7.
Ova je Direktiva upućena državama članicama.
Sastavljeno u Bruxellesu 27. srpnja 1976.

Labels: 8
3
15